Елин Пелин
Пусти скакалец

chitanka.info

Пусти скакалец в полето,

нали му буйно сърцето,

нали му гъвка снагата,

нали му дълги краката —

прескочи в лозе попово,

намери грозде готово,

наял се като дърварин,

напил се като кръчмарин —

та па на друма прескочи,

дълги мустаци проточи,

чу близо Щурец че свири,

той буйна глава навири —

не стърпя сърце младежко,

захвана хоро лудешко…

Облаци прах се вдигнаха,

та до небето стигнаха.

Оттам минаха три шопи,

караха кола със снопи.

Пустата кола набита —

направи скокльо на пита!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.